
	Europos Parlamentas
2014-2019
	[image: image1.png]





Plenarinio posėdžio dokumentas
<NoDocSe>B8-0809/2016</NoDocSe>
<Date>{17/06/2016}17.6.2016</Date>
<TitreType>PASIŪLYMAS DĖL REZOLIUCIJOS</TitreType>
<TitreSuite>pateiktas siekiant užbaigti diskusijas dėl Komisijos pirmininko pavaduotojos ir Sąjungos vyriausiosios įgaliotinės užsienio reikalams ir saugumo politikai pareiškimo</TitreSuite>
<TitreRecueil>pagal Darbo tvarkos taisyklių 123 straipsnio 2 dalį</TitreRecueil>
<Titre>dėl žudynių rytinėje Kongo dalyje</Titre>
<DocRef>(2016/2770(RSP))</DocRef>
<RepeatBlock-By><Depute>Charles Goerens, Hilde Vautmans, María Teresa Giménez Barbat, Beatriz Becerra Basterrechea, Ilhan Kyuchyuk, Javier Nart, Urmas Paet, Pavel Telička, Ivo Vajgl</Depute>
<Commission>{ALDE}ALDE frakcijos vardu</Commission>
</RepeatBlock-By>
B8-0809/2016

Europos Parlamento rezoliucija dėl žudynių rytinėje Kongo dalyje
(2016/2770(RSP))
Europos Parlamentas,
–
atsižvelgdamas į ankstesnes savo rezoliucijas dėl Kongo Demokratinės Respublikos (KDR), ypač į 2008 m. sausio 17 d. rezoliuciją dėl padėties Demokratinėje Kongo Respublikoje ir išžaginimo kaip karo nusikaltimo
, 2008 m. vasario 21 d. Europos Parlamento rezoliuciją dėl Šiaurės Kivu
, 2008 m. spalio 23 d. rezoliuciją dėl Kongo Demokratinės Respublikos: susirėmimai rytinėse pasienio zonose
, 2009 m. gruodžio 17 d. rezoliuciją dėl smurto Kongo Demokratinėje Respublikoje
, 2012 m. birželio 13 d. rezoliuciją dėl rinkimų Kongo Demokratinėje Respublikoje stebėjimo
, 2013 m. rugsėjo 12 d. rezoliuciją dėl padėties Kongo Demokratinėje Respublikoje
, 2015 m. liepos 9 d. rezoliuciją dėl Kongo Demokratinės Respublikos (KDR), ypač dviejų sulaikytų žmogaus teisių aktyvistų Yves'o Makwambala ir Fredo Bauma atvejo
, 2015 m. gruodžio 17 d. rezoliuciją dėl Kongo Demokratinės Respublikos Virungos nacionalinio parko apsaugos
 ir 2016 m. kovo 10 d. rezoliuciją dėl Kongo Demokratinės Respublikos
,
–
atsižvelgdamas į 2007 m. Afrikos demokratijos, rinkimų ir valdymo chartiją, kurią KDR pasirašė 2008 m. birželio 29 d., bet jos neratifikavo, ir kuri įsigaliojo 2012 m. vasario 15 d.,

–
atsižvelgdamas į 2015 m. lapkričio 19 d. ES vietos lygiu paskelbtą pranešimą po to, kai buvo pradėtas nacionalinis dialogas KDR,

–
atsižvelgdamas į 2016 m. vasario 16 d. Afrikos Sąjungos (AS), Jungtinių Tautų, Europos Sąjungos (ES) ir Tarptautinės frankofonijos organizacijos bendrą pranešimą spaudai dėl to, kad KDR būtinas įtraukus politinis dialogas, ir į jų įsipareigojimą remti Kongo veikėjus, kurie siekia šalyje įtvirtinti demokratiją,

–
atsižvelgdamas į 2016 m. kovo mėn. pranešimą, kurį parengė Kongo mokslinių tyrimų grupė „Kas žudo Beni regione?“,
–
atsižvelgdamas į Darbo tvarkos taisyklių 123 straipsnio 2 dalį,

A.
kadangi daugiau kaip dvidešimt metų KDR šiaurės rytų regionas yra draskomas konfliktų, į kuriuos įsitraukė daug Kongo ir užsienio karinių grupuočių (pvz., Ruandos demokratinės išlaisvinimo pajėgos (FDLR) ir Ugandos jungtinės demokratinės pajėgos (Nacionalinė išlaisvinimo armija (JDP/NALU), smurtaudamos ir sėjančios terorą regione; kadangi 2013 m. lapkričio 7 d. sukilėlių judėjimas M-23 kapituliavo ir jo įkūrėjas pasidavė Tarptautiniam baudžiamajam teismui (TBT);

B.
kadangi 2015 m. spalio, lapkričio ir gruodžio mėnesiais, po trumpo sąstingio, smurtas vėl atnaujino, sukeldamas keletą siaubingų žudynių netoli Benio, Butembo, Mirikio ir Lubero miestų Šiaurės Kivu provincijoje; kadangi, remiantis Taikos tinklo Kongui (Kongo NVO) pranešimu Agenzia Fides (Vatikano naujienų agentūrai), nuo to laiko daugiau nei šeši šimtai vyrų, moterų ir vaikų buvo nužudyti, ir dešimtys tūkstančių žmonių turėjo bėgti iš savo namų;

C.
kadangi vietos pilietinės visuomenės atstovai nurodė, kad smurtas vyksta kartu su tos pačios tautybės ir ta pačia kalba kalbančių, nenustatytos kilmės gyventojų kolektyviniu ir įtartinu judėjimu, siekiant užgrobti žemes ir suskaldyti šalį, nuolat vykdant turto ir gamtos išteklių plėšimą;

D.
kadangi šiame regione akivaizdžiai trūksta institucijų (teisėkūros ir teismų), galinčių veiksmingai veikti ir spręsti problemas, dėl kurių nuo 2014 m. spalio mėn. atsinaujino smurtas;

E.
kadangi Kongo Demokratinėje Respublikoje vyrauja didelė politinė įtampa, nes nuo 2001 m. šalį valdančio Prezidento J. Kabilos pagal Konstituciją reikalaujama palikti šį postą iki 2016 m. gruodžio 20 d., tačiau jis dar nepranešė ketinąs įvykdyti šį reikalavimą;

F.
kadangi jei Prezidentas J. Kabila bandytų likti valdžioje, viršydamas savo kadenciją, nustatytą pagal Konstituciją, KDR galėtų kilti daug didesnio masto smurtas nei Burundyje, o dėl to Didžiųjų ežerų regionas būtų destabilizuotas;

G.
kadangi 2015 m. lapkričio 28 d. rengiantis 2016 m. rinkimams, Prezidentas J. Kabila pradėjo atvirą nacionalinį politinį dialogą;

H.
kadangi 2016 m. gegužės 11 d. Konstitucinis Teismas priėmė sprendimą, kad Prezidentas J. Kabila, pasibaigus jo antrajai kadencijai (2016 m. gruodžio 20 d.), galėtų teisėtai likti valdžioje, jei rinkimai nebūtų surengti iki to laiko; kadangi pagrindinės opozicinės partijos atmetė Teismo sprendimą;

I.
kadangi JT Saugumo Taryba savo rezoliucija Nr. 2277 (2016), vieningai priimta 2016 m. kovo 30 d., atnaujino misijos MONUSCO įgaliojimus iki 2017 m. kovo 31 dienos;

1.
griežtai smerkia žudynes ir nusikaltimus žmoniškumui, kurie vis dar vyksta rytinėje Kongo dalyje; pabrėžia, kad reikia nedelsiant nutraukti visų be išimties ginkluotų grupuočių nusikalstamą veiklą Rytų regionuose;

2.
pabrėžia, kad ši padėtis neturėtų sutrukdyti įvykti rinkimams, kaip numatyta Konstitucijoje; mano, kad laisvi, skaidrūs ir teisingi rinkimai gali padėti įveikti dabartinę krizę KDR, sudaryti sąlygas išsamesniam kasybos sandorių patikrinimui ir užkirsti kelią piktnaudžiavimui pajamomis, gautomis iš kasybos, tokiu būdu pagerinant žmogaus teisių padėtį KDR;

3.
pareiškia esąs įsitikinęs, kad bet kokios ginkluotos grupuotės sudaro kliūtis taikai Rytų Konge ir yra ypač sunerimęs dėl išaugusio verbavimo į etniniu pagrindu pagrįstas savigynos grupes, kaip tai 2016 m. pradžioje pastebėjo JT generalinio sekretoriaus specialusis įgaliotinis KDR;

4.
ragina KDR vyriausybę neramumų apimtoje rytinėje Kongo dalyje atkurti ir sustiprinti valstybinę valdžią ir teisinę valstybę, ypač valdymo ir saugumo srityse, siekiant palengvinti perkeltų žmonių sugrįžimą ir prieigą prie humanitarinės pagalbos; ragina imtis skubių ir aktyvių veiksmų siekiant atnaujinti MONUSCO ir KDR ginkluotųjų pajėgų (FARDC) bendradarbiavimą remiantis sausio 28 d. Kinšasoje pasirašytu karinio bendradarbiavimo susitarimu, kad būtų galima atkurti ir įtvirtinti taiką ir saugumą tiek rytinėje šalies dalyje, tiek ir visoje šalyje;

5.
primygtinai ragina Kongo vyriausybę išsamiai ir skaidriai ištirti ir patraukti baudžiamojon atsakomybėn pareigūnus, įtariamus bendradarbiavus su sukilėliais ir karinėmis grupuotėmis, ir įtariamus, dalyvavus žudynėse šalies Rytuose, bei visus asmenis, vykdžiusius žmogaus teisių pažeidimus, jei Žmogaus teisių taryba toliau stebės padėtį;

6.
ragina Tarptautinio baudžiamojo teismo prokurorą taip pat ištirti Šiaurės Kivu nuo 2014 m. spalio mėn. įvykdytus žiaurius nusikaltimus ir patraukti baudžiamojon atsakomybėn labiausiai nusikaltusius asmenis, užtikrinant, kad tai apims karinių grupuočių vadus ir asmenis, atsakingus už žudynes ir seksualinę prievartą, karo nusikaltimus ir nusikaltimus žmoniškumui;

7.
paveda Pirmininkui perduoti šią rezoliuciją Tarybai, Komisijai, Komisijos pirmininko pavaduotojai ir Sąjungos vyriausiajai įgaliotinei užsienio reikalams ir saugumo politikai, JT Generaliniam Sekretoriui, Afrikos Sąjungai, Kongo Demokratinės Respublikos Prezidentui, ministrui pirmininkui ir parlamentui ir AKR ir ES Jungtinei parlamentinei asamblėjai.

� Priimti tekstai, P8_TA(2015)0278.


� Priimti tekstai, P8_TA(2015)0475.


� Priimti tekstai, P8_TA(2016)0085.

